**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS TARYBOS NARIŲ SIUNTIMO Į KOMANDIRUOTES TVARKOS APRAŠO PATVIRTINIMO**

2024 m. spalio 31 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 15 straipsnio 2 dalies 2¹ punktu, Plungės rajono savivaldybės taryba n u s p r e n d ž i a:

1. Patvirtinti Plungės rajono savivaldybės tarybos narių siuntimo į komandiruotes tvarkos aprašą (pridedama).

2. Sprendimą paskelbti Teisės aktų registre ir Savivaldybės interneto svetainėje [www.plunge.lt](http://www.plunge.lt).

Savivaldybės meras

SUDERINTA:

Savivaldybės meras Audrius Klišonis

Savivaldybės administracijos direktorius Dalius Pečiulis

Savivaldybės administracijos direktoriaus pavaduotoja Jovita Šumskienė

Savivaldybės tarybos posėdžių sekretorė Irmantė Kurmienė

Buhalterinės apskaitos skyriaus vedėja Genovaitė Pečkauskienė

Bendrųjų reikalų skyriaus vedėja Jurgita Saldukienė

Teisės, personalo ir civilinės metrikacijos skyriaus patarėja Donata Norvaišienė

Teisės, personalo ir civilinės metrikacijos skyriaus vedėjas Vytautas Tumas

Bendrųjų reikalų skyriaus kalbos tvarkytoja Simona Grigalauskaitė

Sprendimo projektą rengė Savivaldybės tarybos posėdžių sekretorė Irma Kvizikevičienė

PATVIRTINTA

Plungės rajono savivaldybės

tarybos 2024 m. spalio 31 d.

sprendimu Nr. T1-

**PLUNGĖS RAJONO SAVIVALDYBĖS TARYBOS NARIŲ SIUNTIMO Į KOMANDIRUOTES TVARKOS APRAŠAS**

**I SKYRIUS**

**BENDROSIOS NUOSTATOS**

1. Plungės rajono savivaldybės tarybos narių siuntimo į komandiruotes tvarkos aprašas (toliau – Aprašas) nustato sprendimų dėl Plungės rajono savivaldybės (toliau – Savivaldybė) tarybos narių (toliau – Tarybos narys) siuntimo į komandiruotes Lietuvos Respublikoje ir užsienyje priėmimo tvarką, Tarybos nariui, vykstančiam į komandiruotę, dienpinigių ir kitų komandiruotės išlaidų apmokėjimo tvarką, ataskaitų už komandiruotes teikimo tvarką ir kitus su Tarybos narių komandiruotėmis susijusius klausimus.

2. Tarybos nariai komandiruojami vadovaujantis Lietuvos Respublikos vietos savivaldos įstatymu, Lietuvos Respublikos Vyriausybės nutarimais, Plungės rajono savivaldybės tarybos veiklos reglamentu (toliau – Reglamentas), Aprašu ir kitais teisės aktais.

3. Komandiruotė suprantama šio Aprašo nustatyta tvarka įformintas Tarybos nario (-ų) išvykimas atstovauti Savivaldybei kitose valstybės ir savivaldybių institucijose bei oficialiuose renginiuose atliekant Savivaldybės tarybos nario pareigas arba kelti kvalifikaciją už Savivaldybės ribų.

4. Tarybos narys į komandiruotę gali vykti savo iniciatyva arba Savivaldybės mero ir (arba) Savivaldybės tarybos siūlymu (toliau – Siūlymas), šiame Apraše nustatyta tvarka.

**II SKYRIUS**

**SPRENDIMŲ DĖL TARYBOS NARIŲ KOMANDIRUOČIŲ PRIĖMIMAS**

5. Sprendimo siųsti Tarybos narį į komandiruotę pagrindas yra Tarybos nario prašymas (toliau – Prašymas) (kai į komandiruotę norima vykti savo iniciatyva) ar Tarybos nario sutikimas (toliau – Sutikimas) (kai vykstama į komandiruotę atsižvelgiant į Siūlymą). Prie Prašymo arba Siūlymo turi būti pridedamas kvietimas ar kitas Savivaldybėje (ar Tarybos nario) gautas komandiruotės būtinumą/tikslą patvirtinantis dokumentas.

6. Prašymas ar Sutikimas pateikiamas Savivaldybės dokumentų valdymo sistemoje (toliau – DVS) arba elektroniniu paštu Savivaldybės tarybos posėdžių sekretoriui (-iams), o jam (-iems) nesant, Savivaldybės administracijai elektroniniu paštu [savivaldybe@plunge.lt](mailto:savivaldybe@plunge.lt). Gautas Prašymas ar Sutikimas registruojamas DVS ir nukreipiamas Savivaldybės merui.

7. Prašymas ar Sutikimas pateikiamas ne vėliau kaip prieš 5 (penkias) darbo dienas iki išvykimo, jei komandiruotė yra į užsienio valstybę, ir ne vėliau kaip prieš 2 (dvi) darbo dienas, jei komandiruotė yra Lietuvos Respublikos teritorijoje.

8. Sprendimą dėl Tarybos nario siuntimo į komandiruotę priima Savivaldybės meras. Siuntimas į komandiruotę įforminamas Savivaldybės mero potvarkiu.

9. Savivaldybės mero potvarkių projektus dėl Tarybos nario komandiruotės rengia Savivaldybės administracijos struktūrinis padalinys, atsakingas už personalą. Savivaldybės mero potvarkis dėl Tarybos nario siuntimo į komandiruotę turi būti suderintas su Savivaldybės administracijos direktoriumi ir Savivaldybės administracijos struktūriniu padaliniu, atsakingu už apskaitos tvarkymą.

10. Jeigu į komandiruotę vyksta daugiau nei vienas Tarybos narys, sudaroma Tarybos narių delegacija ir paskiriamas delegacijos vadovas.

**III SKYRIUS**

**DIENPINIGIŲ IR KITŲ KOMANDIRUOČIŲ IŠLAIDŲ APMOKĖJIMAS**

11. Tarybos nariui Savivaldybės administracija Lietuvos Respublikos Vyriausybės nustatyta tvarka apmoka komandiruotės išlaidas.

12. Tarybos nariui dienpinigiai apskaičiuojami pagal Lietuvos Respublikos Vyriausybės 2004 m. balandžio 29 d. nutarimu Nr. 526 „Dėl dienpinigių ir kitų komandiruočių išlaidų apmokėjimo“ nustatytus maksimalius dienpinigių dydžius.

13. Tarybos nariui dienpinigiai apskaičiuojami už kiekvieną komandiruotės dieną. Komandiruotės dienpinigiai nemokami, jei Tarybos narys vyksta į vienos dienos ar trumpesnę kaip vienos dienos komandiruotę Lietuvos Respublikoje.

14. Už komandiruotę apskaičiuotų dienpinigių avansas Tarybos nariui nemokamas. Apskaičiuoti dienpinigiai išmokami grįžus iš komandiruotės.

15. Visos komandiruotės išlaidos, išskyrus dienpinigius, atlyginamos tik tais atvejais, kai pateikiami jas įrodantys dokumentai.

16. Tais atvejais, kai Tarybos narys vyksta į komandiruotę ir gauna renginio organizatorių kompensaciją už transporto ir (ar) gyvenamojo ploto nuomos užsienio valstybėje išlaidas, Savivaldybės administracija gali apmokėti renginio organizatorių nekompensuojamą išlaidų dalį, jei transporto ir (ar) apgyvendinimo išlaidos (neviršijančios Lietuvos Respublikos Vyriausybės patvirtinto gyvenamojo ploto nuomos išlaidų normų dydžio) didesnės nei renginio organizatorių kompensuojama suma šioms išlaidoms padengti.

17. Tarybos nariui, vykstančiam į komandiruotę, kurios išlaidos apmokamos iš Europos Sąjungos ir (arba) kitos tarptautinės finansinės paramos, kitų tarptautinių organizacijų ir institucijų skiriamų lėšų (išskyrus Europos Sąjungos ir (arba) kitos tarptautinės finansinės paramos lėšas, kurios suplanuotos Lietuvos Respublikos biudžete), komandiruotės išlaidos apmokamos pagal projekto finansavimo sutartyje ir jos prieduose nustatytas normas.

**IV SKYRIUS**

**ATASKAITŲ UŽ KOMANDIRUOTES TEIKIMO TVARKA**

18. Grįžęs iš komandiruotės Tarybos narys arba Tarybos narių delegacijos vadovas:

18.1. artimiausiame Savivaldybės tarybos posėdyje pateikia informaciją (laisvos formos ataskaitą) apie įvykusią komandiruotę;

18.2. už dalyvavimą kvalifikacijos kėlimo mokymuose ataskaitos neteikia.

19. Grįžęs iš komandiruotės Tarybos narys privalo per 3 (tris) darbo dienas pateikti DVS arba elektroniniu paštu Savivaldybės tarybos posėdžių sekretoriui (-iams), o jam (-iems) nesant, Savivaldybės administracijai elektroniniu paštu [savivaldybe@plunge.lt](mailto:savivaldybe@plunge.lt) avanso apyskaitą (priedas) su išlaidas pateisinančiais dokumentais apie komandiruotės metu patirtas faktines išlaidas. Gauti dokumentai ne vėliau kaip per 1 (vieną) darbo dieną DVS pateikiami Savivaldybės administracijos struktūriniam padaliniui, atsakingam už apskaitos tvarkymą.

20. Už komandiruotės avanso apyskaitą ir komandiruotės metu patirtų išlaidų pagrindžiančių dokumentų teisingumą atsako juos pateikęs Tarybos narys.

21. Nepateikus avanso apyskaitos ir (arba) išlaidas pagrindžiančių dokumentų nustatytais terminais, komandiruotės išlaidos nekompensuojamos, išskyrus atvejus, jei avanso apyskaitos negalima buvo pateikti dėl objektyvių priežasčių (nenugalimos jėgos, artimųjų giminaičių mirties, nedarbingumo dėl ligos ar kitų aplinkybių, kurios pripažįstamos kaip pakankamai svarbios).

**V SKYRIUS**

**BAIGIAMOSIOS NUOSTATOS**

22. Prašymai, Sutikimai dėl siuntimo į komandiruotę, prašymai dėl komandiruotės atšaukimo, komandiruotės avanso apyskaitos ir kiti su komandiruote susiję dokumentai teikiami per DVS arba elektroniniu paštu Savivaldybės tarybos posėdžių sekretoriui (-iams), o jam (-iems) nesant, Savivaldybės administracijai elektroniniu paštu [savivaldybe@plunge.lt](mailto:savivaldybe@plunge.lt).

23. Jei dėl kokių nors priežasčių į komandiruotę neišvykstama, Tarybos narys privalo nedelsiant raštu pateikti prašymą Savivaldybės merui dėl komandiruotės atšaukimo.

24. Vykti į komandiruotę atsisakęs (ar neišvykęs) Tarybos narys per 20 (dvidešimt) darbo dienų nuo organizatorių nustatytos renginio pradžios dienos privalo atlyginti Savivaldybei su komandiruotės organizavimu susijusias išlaidas. Komandiruotės išlaidos gali būti negrąžinamos tik tais atvejais, kuomet Tarybos narys atsisako vykti į komandiruotę ar į ją neišvyksta dėl pateisinamų priežasčių (nenugalimos jėgos, artimųjų giminaičių mirties, nedarbingumo dėl ligos ar kitų aplinkybių, kurios pripažįstamos kaip pakankamai svarbios). Sprendimą dėl poreikio grąžinti nurodytas išlaidas priima Savivaldybės meras.

25. Už komandiruotėje išbūtą laiką atstovaujant Savivaldybei valstybės ir savivaldybių institucijose bei oficialiuose renginiuose atliekant Savivaldybės tarybos nario pareigas už Savivaldybės ribų Tarybos nariui mokamas nustatytas darbo užmokestis.

26. Už išbūtą laiką dalyvaujant kvalifikacijos kėlimo mokymuose už Savivaldybės ribų Tarybos nariui darbo užmokestis mokamas Reglamente nustatyta tvarka.

27. Šis Aprašas gali būti keičiamas, papildomas ar pripažįstamas netekusiu galios Savivaldybės tarybos sprendimu.

28. Šio Aprašo taikymo kontrolę vykdo Plungės rajono savivaldybės Kontrolės ir audito tarnyba.

29. Asmenys, pažeidę šį Aprašą, atsako Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_

**SAVIVALDYBĖS TARYBOS POSĖDŽIŲ SEKRETORIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL SAVIVALDYBĖS TARYBOS NARIŲ SIUNTIMO Į KOMANDIRUOTES TVARKOS APRAŠO PATVIRTINIMO“**

2024 m. spalio 8 d.

Plungė

**1. Parengto sprendimo projekto tikslai, uždaviniai.**

Sprendimo projekto tikslas – patvirtinti Savivaldybės tarybos narių siuntimo į komandiruotestvarkos aprašą (toliau – Aprašas).

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.**

Sprendimo projektas parengtas vadovaujantis Lietuvos Respublikos vietos savivaldos įstatymu ir Lietuvos Respublikos Vyriausybės 2004 m. balandžio 29 d. nutarimu Nr. 526 „Dėl dienpinigių ir kitų komandiruočių išlaidų apmokėjimo“, Plungės rajono savivaldybės tarybos veiklos reglamentu.

**3. Kodėl būtina priimti sprendimą, kokių pozityvių rezultatų laukiama.**

Priėmus šį sprendimo projektą bus įtvirtintos šiuo metu galiojančių teisės aktų nuostatos.

**4. Lėšų poreikis ir finansavimo šaltiniai.**

Sprendimui įgyvendinti papildomų lėšų nereikės.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.**

Nėra.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.**

Teikiamas naujas sprendimo projektas, todėl lyginamojo varianto nėra.

**7. Sprendimo projekto antikorupcinis vertinimas.**

Vertinimas atliekamas vadovaujantis Lietuvos Respublikos korupcijos prevencijos įstatymo 8 str. 1 d. 1 punktu.

**8. Nurodyti, kieno iniciatyva sprendimo projektas yra parengtas.**

Vadovaujantis Lietuvos Respublikos vietos savivaldos įstatymo pakeitimais.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.**

Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Paskelbti patvirtintą sprendimą Teisės aktų registre ir Savivaldybės interneto svetainėje [www.plunge.lt](http://www.plunge.lt).

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.).

Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Nenumatomas* | *Nenumatomas* |
| *Finansams* | *Nenumatomas* | *Nenumatomas* |
| *Socialinei aplinkai* | *Nenumatomas* | *Nenumatomas* |
| *Viešajam administravimui* | *Bus įgyvendinamos LR Vietos savivaldos įstatymo nuostatos* | *Nenumatomas* |
| *Teisinei sistemai* | *Atitiks teisės aktų nuostatas* | *Nenumatomas* |
| *Kriminogeninei situacijai* | *Nenumatomas* | *Nenumatomas* |
| *Aplinkai* | *Nenumatomas* | *Nenumatomas* |
| *Administracinei naštai* | *Nenumatomas* | *Nenumatomas* |
| *Regiono plėtrai* | *Nenumatomas* | *Nenumatomas* |
| *Kitoms sritims, asmenims ar jų grupėms* | *Nenumatomas* | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Savivaldybės tarybos posėdžių sekretorė Irma Kvizikevičienė

|  |
| --- |
|  |